[pic] | EVROPSKA KOMISIJA |

Bruselj, 15.2.2011

COM(2011) 70 konč.

MNENJE KOMISIJE

o osnutku sklepa Evropskega sveta o spremembi člena 136 Pogodbe o delovanju Evropske unije v zvezi z mehanizmom za stabilnost za države članice, katerih valuta je euro

MNENJE KOMISIJE

o osnutku sklepa Evropskega sveta o spremembi člena 136 Pogodbe o delovanju Evropske unije v zvezi z mehanizmom za stabilnost za države članice, katerih valuta je euro

EVROPSKA KOMISIJA –

ob upoštevanju Pogodbe o Evropski uniji in zlasti drugega pododstavka člena 48(6) Pogodbe,

ob upoštevanju naslednjega:

1. Belgijska vlada je 16. decembra 2010 Evropskemu svetu v skladu s prvim pododstavkom člena 48(6) Pogodbe o Evropski uniji (PEU) predložila predlog o spremembi člena 136 Pogodbe o delovanju Evropske unije (PDEU), v katerem navaja, naj se doda odstavek, v katerem bi bilo določeno, da lahko države članice, katerih valuta je euro, ustanovijo mehanizem za stabilnost, ki se bo aktiviral, če bo to nujno za ohranitev stabilnosti euroobmočja v celoti, ter da bo vsa potrebna finančna pomoč v okviru mehanizma dodeljena le ob izpolnjevanju strogih pogojev.

2. Evropski svet je na svojem zasedanju 16. in 17. decembra 2010 sklenil, da bi bilo treba PDEU spremeniti, da bi lahko države članice euroobmočja uvedle evropski mehanizem za stabilnost.

3. Evropski svet je zato odobril besedilo osnutka sklepa o spremembi PDEU in se odločil, da bo takoj začel poenostavljeni postopek za spremembo iz člena 48(6) PEU.

4. Predsednik Evropskega sveta je zaprosil za mnenje Komisije z dopisom z dne 20. decembra 2010.

5. Osnutek sklepa, ki ga je sprejel Evropski svet, členu 136 PDEU dodaja odstavek 3, v katerem je določeno, da lahko države članice, katerih valuta je euro, ustanovijo mehanizem za stabilnost, ki se bo aktiviral, če bo to nujno za ohranitev stabilnosti euroobmočja v celoti, ter da bo vsa potrebna finančna pomoč v okviru mehanizma dodeljena le ob izpolnjevanju strogih pogojev.

6. Ta novi odstavek, ki bo vstavljen med določbe PDEU za države članice, katerih valuta je euro, potrjuje, da pravni okvir Evropske unije ni v nasprotju z dejstvom, da države članice, katerih valuta je euro, ustanovijo stalni mehanizem za stabilnost, s katerim bi se zagotovila potrebna finančna pomoč.

7. Splošne značilnosti prihodnjega mehanizma so bile med drugim obravnavane v izjavi Euroskupine z njihovega sestanka z dne 28. novembra 2010, poleg tega pa jih je odobril Evropski svet.

8. Komisija želi v tem mnenju po eni strani proučiti osnutek sklepa, ki ga je odobril Evropski svet, v zvezi s pogoji, povezanimi z uporabo poenostavljenega postopka za spremembo, po drugi strani pa izraziti svoje stališče glede vsebine spremembe Pogodbe.

9. Komisija najprej meni, da so potrebni pogoji za začetek poenostavljenega postopka za spremembo iz člena 48(6) PEU izpolnjeni.

10. Po eni strani se predlagana sprememba nanaša na določbo tretjega dela PDEU o notranjih politikah in ukrepih Unije. Poleg tega Komisija poudarja, da sprememba niti neposredno niti posredno ne zadeva drugih delov PDEU.

11. Po drugi strani ta sprememba ne posega v pooblastila, podeljena Uniji v pogodbah. Ne gre za vzpostavitev nove pravne podlage, ki bi Uniji omogočila izvedbo ukrepa, ki ga ni bilo mogoče izvesti pred spremembo Pogodbe. V osnutku sklepa je določeno, da bodo stalni mehanizem za stabilnost uvedle neposredno države članice, katerih valuta je euro.

12. Z osnutkom sklepa se prav tako ne zmanjšujejo pooblastila, podeljena Uniji in njenim institucijam. Zlasti osnutek ne vpliva niti na posebne solidarnostne mehanizme, ki jih določata člena 122 in 143 PDEU v primeru težav ali resne nevarnosti nastanka težav v državi članici, niti na pooblastila Unije na področju usklajevanja in nadzora ekonomske in finančne politike držav članic na splošno, zlasti pa držav članic, katerih valuta je euro.

13. Komisija je v zvezi z zadnjim vidikom 29. septembra 2010 predlagala ambiciozni zakonodajni sveženj, s katerim želi bistveno okrepiti gospodarsko upravljanje, zlasti v euroobmočju, in pozdravlja politično podporo, ki jo je Evropski svet izrazil temu svežnju. S svetovno gospodarsko in finančno krizo se je pokazala in povečala potreba po okrepitvi uveljavljenega okvira ekonomske in monetarne unije (EMU), da se utrdi makroekonomska stabilnost in vzdržnost javnih financ. Za dosego te okrepitve je potrebno večje usklajevanje ekonomskih in proračunskih politik, ki jih izvajajo države članice euroobmočja, kar je glavni cilj zakonodajnega svežnja Komisije, o katerem trenutno razpravljajo v Evropskem parlamentu in Svetu. Ta cilj je v svojem končnem poročilu, ki ga je oktobra 2010 predložila Evropskemu svetu, priznala in razvila tudi projektna skupina pod predsedstvom predsednika Evropskega sveta.

14. Tako bo gospodarsko upravljanje Unije v euroobmočju nujna podlaga za vzpostavitev prihodnjega mehanizma za stabilnost. Stroge pogoje, predvidene pri dodeljevanju vsake pomoči v okviru mehanizma, bi bilo treba določiti v skladu s smernicami, sprejetimi na ravni Unije, da se prispeva k dobremu delovanju EMU. Komisija bo sprejela vse pobude, bodisi zakonodajne bodisi katere druge, za zagotovitev skladnosti med tem prihodnjim mehanizmom in gospodarskim upravljanjem Unije, zlasti v euroobmočju, ob upoštevanju pooblastil, ki jih Pogodba podeljuje Uniji in njenim institucijam.

15. Poleg okrepljenega gospodarskega upravljanja je treba za okrepitev okvira EMU vzpostaviti trden institucionalni in finančni mehanizem, s katerim bo mogoče reševati težave ali odpravljati resne nevarnosti za nastanek težav v eni ali več držav članic euroobmočja. Dogodki leta 2010 so pokazali, da v primeru resnih finančnih težav ene države članice euroobmočja obstaja nevarnost razširitve teh težav na druge države članice. Čeprav so bile hitro sprejete začasne rešitve z ustanovitvijo evropskega mehanizma za finančno stabilizacijo in evropskega instrumenta za finančno stabilnost, Komisija v celoti podpira načelo stalnega mehanizma –

DAJE POZITIVNO MNENJE

o osnutku sklepa Evropskega sveta o spremembi člena 136 Pogodbe o delovanju Evropske unije v zvezi z mehanizmom za stabilnost za države članice, katerih valuta je euro.

To mnenje je naslovljeno na Evropski svet.